Kwanalu » Culture of violence against farmers unacceptable / see Afrikaans below
Geweldskultuur teen boere onaanvaarbaar
Agri SA veroordeel ten sterkste die voortgesette geweld wat die boerderygemeenskap asook mede-Suid-Afrikaners daagliks raak. Die Minister van Polisie, Bheki Cele het vanoggend in die parlement die jongste nasionale misdaadstatistiek bekendgemaak. Dit is kommerwekkend dat 62 plaasmoorde gedurende 2017/2018 voorgekom het. Dit is 15 moorde meer as wat vroeër vanjaar in die parlement bekendgemaak is.
“Moorde en aanvalle op die boerderygemeenskap is te hoog en is onaanvaarbaar, die publiek en regering moet kennis neem hiervan,” sê Kobus Breytenbach, die voorsitter van Agri SA se Sentrum vir Uitnemendheid: Landelike Veiligheid. “As meer Suid-Afrikaners en internasionale rolspelers druk uitoefen, sal dit lei tot beter optrede om plaasmoorde en -aanvalle te voorkom.”
Die Agri Securitas Trust Fonds het oor die afgelope jare meer as R10 miljoen aan plaasveiligheid en misdaadvoorkoming bygedra en duisende boere en plaaswerkers gehelp.
“Die Agri Securitas Trustfonds se werk oor die jare om boerderygemeenskappe te beveilig, is prysenswaardig en lewer reeds uitstekende resultate,” sê Breytenbach. “Alle finansiële en ander ondersteuning aan dié fonds is van kardinale belang.”
Volgens die statistiek wat vanoggend vrygestel is, het moorde in die algemeen sedert 2011/2012 toegeneem. Die 2017/2018 finansiële jaar se moordsyfer was 6,9% hoër as die vorige jaar. Ander opvallende statistiek wat bekendgemaak is, is dat die sogenaamde trio-misdade naamlik huis-, besigheidsrowe en motorkapings die afgelope jaar afgeneem het, terwyl dit in die vorige jaar toegeneem het.
“Dit is dié misdade waaraan die boerderygemeenskap die meeste blootgestel is en raak die lewensbestaan van diegene wat in die landbou werksaam is nadelig,” sê Breytenbach. “Die vlakke van brutaliteit is te hoog en daadwerklike pogings, ondersteun deur intelligensie, moet reaksietye verbeter en plaasaanvalle voorkom.”
Agri SA het reeds ‘n dringende versoek aan die Minister van Polisie gerig om dié kwessies en ander knelpunte te bespreek in ‘n poging om oplossings vir die geweldskultuur in ons boerderygebiede te vind. Die Agri Securitas Trustfonds staan reeds talle boere-verenigings by.